ગુજરાતની પ્રથમ ISSF માન્ય રેન્જ પર ટ્રેપ શૂટિંગ સ્પર્ધાનો પ્રારંભ
નવગુજરાત સમય | Publish Date: Mar 14 2019 10:27AM
ગુજરાત સ્ટેટ રાઈફલ એસોસિયેશન દ્વારા ગાંધીનગરના વલાદ ખાતે આવેલી ક્રાઉન શૂટિંગ એન્ડ સ્પોર્ટ્સ એકેડેમીમાં બુધવારથી 38મી ગુજરાત ટ્રેપ શૂટિંગ કોમ્પિટિશન ચેમ્પિયનશિપનો પ્રારંભ થયો છે. ઈન્ટરનેશનલ શૂટિંગ સ્પોર્ટ્સ ફેડરેશન (આઈએસએસએફ) દ્વારા પ્રમાણિત શૂટિંગ રેન્જ પર પ્રથમ વખત ગુજરાતમાં આ ટુર્નામેન્ટ રમાઈ રહી છે. બુધવારે ચેમ્પિયનશિપનો ઉદ્દઘાટન સમારંભ યોજાયો હતો અને ગુરૂવારથી સ્પર્ધાની શરૂઆત થશે જે 19 માર્ચ સુધી રમાશે. ગુજરાત સ્ટેટ રાઈફલ એસોસિયેશન(જીએસઆરએ)ના પ્રમુખ અજયભાઈ પટેલના હસ્તે ચેમ્પિયનશિપનો શુભારંભ કરાવવામાં આવ્યો હતો.
આ પ્રસંગે જીએસઆરએના સેક્રેટરી જનરલ મનીષભાઈ પટેલ, ઉપપ્રમુખ અતુલભાઈ બારોટ, બોર્ડના સભ્ય આશીષભાઈ અમીન, ગાંધીનગર ડિસ્ટ્રિક્ટ રાઈફલ એસોયિસેશનના પ્રમુખ ડો. રાઠોડ, શાયોના ગ્રૂપના ચેરમેન સુરેશભાઈ પટેલ, નવગુજરાત સમયના ચીફ એડિટર અજયભાઈ ઉમટ તથા વિવિધ જીલ્લાના એસોસિયેશનના અધિકારીઓ હાજર રહ્યા હતા. આ ટુર્નામેન્ટમાં ગુજરાતભરમાંથી 225 જેટલા શૂટર્સ ભાગ લઈ રહ્યા છે જે ચેમ્પિયનશિપમાં અત્યાર સુધીની સૌથી મોટી સંખ્યા છે. આ ચેમ્પિયનશિપમાં ટ્રેપ, ડબલ ટ્રેપ અને સ્કીટ શૂટિંગ સ્પર્ધા સામેલ છે. ઉદ્દઘાટન સમારંભ દરમિયાન ક્રાઉન શૂટિંગ એન્ડ સ્પોર્ટ્સ એકેડેમી દ્વારા અજયભાઈ પટેલના હસ્તે રાજસ્થાનના જયપુર ખાયે યોજાયેલી 62મી નેશનલ કોમ્પિટિશનમાં મેડલ જીતનારા ગુજરાતના શૂટર્સને ટ્રોફી આપીને સન્માનીત કરવામાં આવ્યા હતા.
આ પ્રસંગે અજયભાઈએ જણાવ્યું હતું કે ઘણા વર્ષોથી અમે ગુજરાતમાં આવી આંતરરાષ્ટ્રીય કક્ષાની ટ્રેપ શૂટિંગની રેન્જ હોય તેવું સપનુ જોતા આવ્યા હતા. અંતે શાયોના ગ્રૂપના વસંતભાઈ પટેલે આ એકેડેમી શરૂ કરીને અમારુ સપનુ સાકાર કર્યું છે. એકેડેમીના સ્થાપક વસંતભાઈએ જણાવ્યું હતું કે આ એકેડેમી દ્વારા ગુજરાતભરના ખેલાડીઓને ટ્રેપ શૂટિંગનો લાભ મળશે અને આશા છે કે રાજ્યના ખેલાડીઓ રાષ્ટ્રીય અને આંતરરાષ્ટ્રીય સ્તરે ગુજરાતનું નામ રોશન કરશે.